KOMMISSIONENS FORORDNING (EF) Nr. 996/97 af 3. juni 1997 om åbning og forvaltning af et toldkontingent for import af frosset mellemgulv af oksekød henhørende under KN-kode 0206 29 91

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT (1), særlig artikel 1, stk. 1, og

ud fra følgende betragtninger:

For frosset mellemgulv af oksekød, henhørende under KN-kode 0206 29 91, har Fællesskabet i henhold til liste CXL forpligtet sig til at åbne et toldkontingent på 1 500 tons årligt; det er nødvendigt at åbne dette kontingent på flerårig basis i tolvmånedersperioder fra den 1. juli og at fastsætte gennemførelsesbestemmelser;

ved Kommissionens forordning (EØF) nr. 3719/88 (2), senest ændret ved forordning (EF) nr. 495/97 (3), er der fastsat fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter; ved Kommissionens forordning (EF) nr. 1445/95 (4), senest ændret ved forordning (EF) nr. 266/97 (5), er der fastsat særlige regler for importlicenser for oksekød;

for at importen af frosset mellemgulv af oksekød med oprindelse i og afsendt fra Argentina kan blive forvaltet effektivt, bør dette land for disse produkter udstede ægthedscertifikater som attestation for oprindelsen; certifikaternes udformning må nærmere beskrives, og der må fastsættes gennemførelsesbestemmelser vedrørende deres anvendelse;

ægthedscertifikatet skal udstedes af et udstedende organ i Argentina; dette organ skal frembyde fornøden garanti, så det kan sikres, at den pågældende ordning fungerer tilfredsstillende;

for at importen af mellemgulv med oprindelse i og afsendt fra Argentina kan blive forvaltet tilfredsstillende, bør det i givet fald fastsættes, at udstedelsen af importlicenser skal være betinget af en kontrol bl.a. af angivelserne på ægthedscertifikaterne;

for de øvrige landes vedkommende bør kontingentet forvaltes udelukkende på grundlag af Fællesskabets importlicenser, og der bør for visse særlige aspekters vedkommende gøres undtagelse fra bestemmelserne på området;

erfaringerne viser, at importørerne ikke altid underretter de myndigheder, der har udstedt licenserne, om mængden og oprindelsen af det oksekød, som indføres under kontingentet; oplysningerne er vigtige for at kunne vurdere markedssituationen; der bør derfor stilles sikkerhed for, at denne forpligtelse fremsendes;

det bør fastsættes, at medlemsstaterne skal fremsende oplysninger vedrørende den pågældende indførsel;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. For perioder fra den 1. juli til den 30. juni det følgende år, i det følgende benævnt »importåret«, åbnes der på flerårig basis et EF-toldkontingent for en årlig mængde på 1 500 tons for frosset mellemgulv af hornkvæg henhørende under KN-kode 0206 29 91.

Kontingentets løbenummer er 09.4020.

2. For det i stk. 1 nævnte kontingent fastsættes værditolden til 4 %.

3. Den årlige kontingentmængde fordeles således:

a) 700 tons med oprindelse i og indført fra Argentina

b) 800 tons med oprindelse i og indført fra andre tredjelande.

4. Som led i kontingentet kan der kun indføres hele mellemgulv.

5. I denne forordning betragtes mellemgulv, som ved indførslen til Fællesskabets toldområde foreligger i frosset tilstand med en indre temperatur på eller under -12 °C, som »frosset mellemgulv«.

Artikel 2

1. Ved indførsel af de i artikel 1, stk. 3, anførte mængder skal der forelægges en importlicens.

2. Importlicensernes gyldighedsperiode udløber den 30. juni efter udstedelsesdatoen.

Artikel 3

1. Det ægthedscertifikat, som skal udfærdiges af Argentina, udfærdiges i et originaleksemplar med mindst én kopi på en blanket, som vist i bilag I.

Denne blanket er ca. 210 × 297 mm. Det benyttede papir vejer mindst 40 g/m².

2. Blanketterne trykkes og udfyldes på et af Fællesskabets officielle sprog; de kan foruden på et af Fællesskabets officielle sprog trykkes og udfyldes på Argentinas officielle sprog.

3. Det enkelte certifikat forsynes af det i artikel 4 omhandlede udstedende organ med et nummer. Kopierne har samme nummer som originalen.

Artikel 4

1. Et ægthedscertifikat er kun gyldigt, når det er behørigt udfyldt og i henhold til angivelserne i bilag I påtegnet af det udstedende organ.

2. Ægthedscertifikatet er behørigt påtegnet, når det angiver sted og dato for udstedelsen og er forsynet med det udstedende organs stempel samt underskrevet af den eller de personer, der er beføjet hertil.

Stemplet kan på originalen af ægthedscertifikatet og på kopierne heraf erstattes af et påtrykt segl.

Artikel 5

1. Ægthedscertifikatet er gyldigt i tre måneder regnet fra udstedelsesdatoen.

Licensen kan dog ikke fremlægges for myndighederne efter den 30. juni efter udstedelsesdatoen.

2. Originalen af ægthedscertifikatet, der er udstedt efter artikel 3, 4 og 6, og en kopi af det skal forelægges myndighederne sammen med ansøgningen om den første importlicens i forbindelse med ægthedscertifikatet.

Originalen af ægthedscertifikatet opbevares af myndighederne.

Inden for de mængder, der er anført i et ægthedscertifikat, kan det anvendes til udstedelse af flere importlicenser. Hvis dette er tilfældet, skal myndighederne påtegne ægthedscertifikatet i forhold til afskrivningen.

Myndighederne kan først udstede importlicensen, når det er godtgjort, at ægthedscertifikatet svarer til de modtagne oplysninger fra Kommissionen via de ugentlige meddelelser. Licensen udstedes straks herefter.

3. I særlige tilfælde og efter behørigt motiveret anmodning fra ansøgeren kan myndighederne som undtagelse fra stk. 2, fjerde afsnit, udstede en importlicens på grundlag af det relevante ægthedscertifikat, inden oplysningerne fra Kommissionen modtages. I dette tilfælde fastsættes sikkerhedsstillelsen for den i artikel 11, stk. 1, omhandlede importlicens til 50 ECU/100 kg nettovægt. Når medlemsstaterne har modtaget oplysningerne om ægthedscertifikatet, erstatter de denne sikkerhed med den i artikel 11, stk. 1, omhandlede sikkerhed på 12 ECU/100 kg nettovægt.

Artikel 6

1. Det udstedende organ skal:

a) være anerkendt som sådant af Argentina

b) forpligte sig til at kontrollere angivelserne i ægthedscertifikaterne

c) forpligte sig til efter anmodning at give Kommissionen og medlemsstaterne enhver relevant og nødvendig oplysning, således at angivelserne i ægthedscertifikatet kan vurderes.

2. Bilag II ændres af Kommissionen, når det udstedende organ ikke længere anerkendes, hvis det ikke overholder en af de forpligtelser, det har påtaget sig, eller hvis et nyt udstedende organ er udpeget.

Artikel 7

Adgang til den importordning, der er omhandlet i artikel 1, stk. 3, litra b), betinges af, at:

a) ansøgeren skal være en fysisk eller juridisk person, der på tidspunktet for ansøgningens indgivelse i mindst tolv måneder har drevet handel med oksekød mellem medlemsstaterne eller med tredjelande, og som er momsregistreret i en medlemsstat

b) licensansøgningen fra den handlende kan højst omfatte 80 tons

c) oprindelseslandet angives i rubrik 8 i licensansøgningen og i selve licensen

d) licensansøgningen og selve licensen i rubrik 20 forsynes med en af følgende angivelser:

- Músculos del diafragma y delgados [Reglamento (CE) n° 996/97]

- Mellemgulv (forordning (EF) nr. 996/97)

- Saumfleisch (Verordnung (EG) Nr. 996/97)

- ÄéÜöñáãìá [êáíïíéóìüò (ÅÊ) áñéè. 996/97]

- Thin skirt (Regulation (EC) No 996/97)

- Hampe [règlement (CE) n° 996/97]

- Pezzi detti «hampes» [regolamento (CE) n. 996/97]

- Omloop (Verordening (EG) nr. 996/97)

- Diafragma [Regulamento (CE) nº 996/97]

- Kuveliha (asetus (EY) N:o 996/97)

- Mellangärde (förordning (EG) nr 996/97).

Artikel 8

1. De i artikel 7 omhandlede ansøgninger kan kun indgives i løbet af de første ti dage af importåret til myndighederne i den medlemsstat, hvor ansøgeren er registreret. Hvis samme person indgiver mere end én ansøgning, tages ingen af ansøgningerne i betragtning.

2. Medlemsstaterne meddeler den tiende arbejdsdag efter udløbet af perioden for indgivelse af ansøgninger Kommissionen den samlede mængde, for hvilken der er indgivet ansøgninger.

Denne meddelelse omfatter listen over ansøgere samt de angivne oprindelseslande. Alle meddelelser, også »ingen ansøgninger«, fremsendes senest kl. 16.00 på den fastsatte dag.

3. Kommissionen bestemmer hurtigst muligt, i hvilket omfang ansøgningerne kan imødekommes. Dersom de mængder, for hvilke der er ansøgt om licenser, overstiger de disponible mængder, fastsætter Kommissionen en fast procentsats for nedsættelse af de ansøgte mængder.

4. Licenserne udstedes hurtigst muligt efter Kommissionens antagelse af ansøgningerne.

Artikel 9

1. Bestemmelserne i forordning (EØF) nr. 3719/88 og (EF) nr. 1445/95 finder anvendelse, jf. dog bestemmelserne i nærværende forordning.

2. Som undtagelse fra artikel 8, stk. 4, i forordning (EØF) nr. 3719/88 opkræves den fulde importtold i henhold til den fælles toldtarif for alle mængder, der overskrider de i importlicensen anførte mængder.

3. Artikel 14, stk. 3, andet afsnit, i forordning (EØF) nr. 3719/88 finder ikke anvendelse.

4. Uanset artikel 33, stk. 3, litra b), nr. ii), i forordning (EØF) nr. 3719/88 er maksimumsfristen for at fremlægge indførselsbevis med begrænsning af tab af sikkerhed til 15 % på fire måneder.

Artikel 10

1. Senest tre uger efter indførsel af det i denne forordning omhandlede produkt skal importøren meddele de myndigheder, der har udstedt importlicensen, mængden og oprindelsen af det indførte produkt. Myndighederne videresender disse oplysninger til Kommissionen i begyndelsen af hver måned.

2. Senest fire måneder efter hvert halvår af importåret underretter myndighederne Kommissionen om de mængder af det i artikel 1 omhandlede produkt, for hvilke importlicenserne blev benyttet i det seneste halvår, opdelt efter oprindelsesland.

Artikel 11

1. Ved ansøgning om importlicens skal importøren stille en sikkerhed for importlicensen på 12 ECU/100 kg, uanset artikel 4 i forordning (EF) nr. 1445/95, og en sikkerhed på 1 ECU/100 kg for den i nærværende forordnings artikel 10, stk. 1, omhandlede meddelelse, som importøren skal sende til myndighederne.

2. Sikkerheden for meddelelsen frigives, hvis meddelelsen fremsendes til myndighederne inden for den i artikel 10, stk. 1, omhandlede frist for den mængde, der er omfattet af meddelelsen. I modsat fald inddrages sikkerheden.

Beslutningen om frigivelse af denne sikkerhed finder sted samtidig med beslutningen om frigivelse af sikkerheden for licensen.

Artikel 12

Denne forordning træder i kraft 1. juli 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. juni 1997.

På Kommissionens vegne

Franz FISCHLER

Medlem af Kommissionen

(1) EFT nr. L 146 af 20. 6. 1996, s. 1.

(2) EFT nr. L 331 af 2. 12. 1988, s. 1.

(3) EFT nr. L 77 af 19. 3. 1997, s. 12.

(4) EFT nr. L 143 af 27. 6. 1995, s. 35.

(5) EFT nr. L 45 af 15. 2. 1997, s. 1.

BILAG I

>REFERENCE TIL EN FILM>

BILAG II

DET ARGENTINSKE ORGAN, DER HAR BEFØJELSE TIL AT UDSTEDE ÆGTHEDSCERTIFIKATER

SECRETARÍA DE AGRICULTURA, GANADERÍA Y PESCA

for mellemgulv, der har oprindelse i og kommer fra Argentina, og som er omhandlet i artikel 1, stk. 3, litra a).